সুখবর! ৫ বছর পর খুলছে কৈলাস এবং মানস সরোবরের দরজা

ওয়েব ডেস্ক: শেষ হল দীর্ঘ পাঁচ বছরের অপেক্ষা। পুণ্যার্থী এবং ভ্রমণপ্রেমীদের জন্য ফের খুলছে কৈলাস পর্বত (Mount Kailash) এবং মানস সরোবরের (Manas Sarovor) দরজা। ফের শুরু হতে চলেছে কৈলাস-মানস সরোবর যাত্রা। জানা গিয়েছে, ২০২৫ সালের গ্রীষ্মে শুরু হবে এই যাত্রা। বিশেষজ্ঞদের মতে, ভারত-চীন কূটনৈতিক সম্পর্কের (India-China Relation) ক্ষেত্রে একটি গুরুত্বপূর্ণ মাইলফলক।

আসলে ২০২০ সালে কোভিড অতিমারী (COVID-19 Pandemic) এবং গালওয়ান উপত্যকায় সংঘর্ষের ফলে বন্ধ হয়ে গিয়েছিল এই ধর্মীয় যাত্রা। ফলে গত পাঁচ বছর ধরে ভারতীয় পুণ্যার্থীদের জন্য বন্ধ ছিল তিব্বতে অবস্থিত এই তীর্থযাত্রা। তবে এবার ভারত ও চীনের সম্পর্কের বরফ কিছুটা গলেছে। ভারতের বিদেশ মন্ত্রকের সচিব বিক্রম মিস্রি সম্প্রতি চীন সফরে গিয়ে চীনা বিদেশমন্ত্রী ওয়াং ই-র সঙ্গে এক উচ্চ পর্যায়ের বৈঠক করেন। সেই বৈঠকের পরেই দুই দেশের মধ্যে এই গুরুত্বপূর্ণ সিদ্ধান্ত নেওয়া হয়েছে বলে খবর।

আরও পড়ুন: বিদেশ থেকে আসছে চিতা, ঘুরবে ভারতের জঙ্গলে জঙ্গলে!

ভারতের বিদেশ মন্ত্রকের তরফে জানানো হয়েছে, ২০২৫ সালের গ্রীষ্ম থেকেই ভারতীয় পুণ্যার্থীরা সরাসরি বিমানে করে কৈলাস-মানস সরোবর যাত্রা করতে পারবেন। দুই দেশই এই যাত্রা নির্বিঘ্নে ও সুরক্ষিতভাবে চালু রাখার ব্যাপারে সহমত পোষণ করেছে বলে খবর। পাশাপাশি পুণ্যার্থীদের ভ্রমণ খরচ ও অন্যান্য সমস্যার সমাধানেও বিশেষ ব্যবস্থা গ্রহণের প্রতিশ্রুতি দেওয়া হয়েছে বলে জানা গিয়েছে।

উল্লেখ্য, ২০২৫ সালেই ভারত এবং চীনের কূটনৈতিক সম্পর্ক ৭৫ বছরে পা দিচ্ছে। এই ঐতিহাসিক মুহূর্ত উপলক্ষে দ্বিপাক্ষিক সম্পর্ক আরও মজবুত করতে উদ্যোগী হয়েছে দুই দেশ। কৈলাস-মানস সরোবর যাত্রার পুনরায় সূচনা সেই প্রয়াসেরই এক তাৎপর্যপূর্ণ দৃষ্টান্ত।

এদিকে, এবছর মে মাস থেকেই শুরু হচ্ছে চারধাম যাত্রা। পাশাপাশি, ২ মে থেকে কেদারনাথ, ৪ মে বদ্রীনাথ এবং ১০ মে থেকে গঙ্গোত্রী ও যমুনোত্রীর দরজা খুলছে পুণ্যার্থীদের জন্য।